Kuberkrakers teiken SA kredietburo, losprys geëis | Maroela Media
Foto bloot ter illustrasie. (Foto: Suriyawut/Vecteezy)
Kuberkrakers het Donderdag die kredietburo TransUnion geteiken en boonop 'n losprys geëis in ruil vir die gekaapte data.
Die kuberkrakers, wat as 'n "kriminele derde party" beskryf is, het toegang tot die buro se bediener verkry deur 'n gemagtigde kliënt se besonderhede te misbruik.
TransUnion, wat spesialiseer in kredietverslagdoening vir mense wêreldwyd, het in 'n verklaring bevestig dat TransUnion Suid-Afrika deur die aanval geteiken is.
"Ons glo die voorval het 'n uitwerking op 'n geïsoleerde bediener wat beperkte data van ons Suid-Afrikaanse tak bevat," sê die maatskappy.
"Ons het 'n afpersingseis ontvang, maar dit sal nie betaal word nie."
Luidens berigte word miljoene rande in Bitcoin geëis, maar TransUnion het nog nie hierdie gerugte bevestig nie.
Volgens die kredietreus het hy onmiddellik die kliënt wie se besonderhede tydens die aanval gebruik is, se toegang opgeskort.
Kubersekuriteit- en forensiese kundiges is by die voorval betrek en ondersoek is ingestel.
TransUnion het ook sommige van sy dienste aflyn gehaal, maar dit is sedertdien weer hervat.
"Ons is in gesprek met ons kliënte in Suid-Afrika en namate die ondersoek vorder, sal ons mense wie se persoonlike data moontlik geraak is, in kennis stel en bystaan."
Die maatskappy het intussen sy identiteitsbeskermingsprodukte gratis aan diegene wat wel deur die kuberaanval geraak is, beskikbaar gestel.
Lee Naik, uitvoerende hoof van TransUnion, sê hulle werk nou saam met owerhede om die skuldiges vas te trek.
"Ons verstaan dat situasies soos hierdie ontstellend kan wees, maar TransUnion Suid-Afrika bly daartoe verbind om ons kliënte by te staan."
Suid-Afrikaanse sakeondernemings gaan die afgelope tyd gebuk onder kuberaanvalle met maatskappye soos Transnet, Virgin Active en meer onlangs die departement van justisie en grondwetlike ontwikkeling, wat geteiken word.
Terwyl die aanval op Transnet se stelsel onder meer tot 'n agterstand in die verwerking van goedere in en uit hawens gelei het, kon sommige howe nie hul bedrywighede voortsit weens die aanval op die departement se stelsel nie.